钦定古今图书集成/明伦汇编/官常典/第266卷 > 高谧
## 钦定古今图书集成/明伦汇编/官常典/第266卷 > 高谧

按《魏书高湖传》：“湖第三子谧，字安平，有文武才度。天
安中，以功臣子召入禁中，除中散，专典秘阁，肃勤不
倦。高宗深重之，拜秘书郎。谧以坟典残缺，奏请广访
群书，大加缮写，由是代京图籍，莫不审正。显祖之御
宁光宫也，谧恒侍讲读，拜兰台御史，寻转治书，掌摄
内外，弹纠非法，当官而行，无所畏避，甚见称赏。延兴”
二年九月卒，时年四十五。太昌初，追赠使持节、侍中、
都督寿徐齐济兖五州诸军事、骠骑大将军、太尉公、
青州刺史，谥武贞公。妻叔孙氏陈留郡君。